## Rješenje Agencije za zaštitu tržišnog natjecanja, klasa: UP/I 430-01/2011-02/001, urbroj: 526-03-2011-43-004 od 24. ožujka 2011.

### NN 42/2011 (13.4.2011.), Rješenje Agencije za zaštitu tržišnog natjecanja, klasa: UP/I 430-01/2011-02/001, urbroj: 526-03-2011-43-004 od 24. ožujka 2011.

AGENCIJA ZA ZAŠTITU TRŽIŠNOG NATJECANJA

999

Agencija za zaštitu tržišnog natjecanja na temelju članka 14. stavka 2. Zakona o državnim potporama (»Narodne novine«, broj 140/05), u postupku naknadnog odobrenja državnih potpora sadržanih u Nacionalnom planu za poticanje zapošljavanja za 2011. i 2012. godinu, na zahtjev Ministarstva gospodarstva, rada i poduzetništva Republike Hrvatske, na temelju odluke donesene na 68. sjednici Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, Milivoj Maršić, dipl. oec. i dr. sc. Mirna Pavletić-Župić, članovi Vijeća, održanoj 24. ožujka 2011., donosi

RJEŠENJE

I. Naknadno se odobravaju državne potpore za zapošljavanje i usavršavanje sadržane u Nacionalnom planu za poticanje zapošljavanja za 2011. i 2012., prihvaćenim Odlukom Vlade Republike Hrvatske, klase: 100-01/11-02/02, urbroja: 5030104-11-2, od 3. veljače 2011., navedene u sljedećim provedbenim aktivnostima:

– 2.2.2. sufinanciranje zapošljavanja nezaposlenih osoba starije dobi,

– 2.2.3. sufinanciranje zapošljavanja kod drugog poslodavca zaposlenih osoba iznad 50 godina kojima prijeti gubitak radnog mjesta zbog poslovno uvjetovanog otkaza ili viška radnika,

– 2.2.4. sufinanciranje zapošljavanja na »dijeljenom radnom mjestu« nezaposlenih osoba iznad 50 godina iz evidencije Hrvatskog zavoda za zapošljavanje, a i zaposlenih osoba iznad 50 godina kojima prijeti gubitak radnog mjesta zbog poslovno uvjetovanog otkaza ili viška radnika,

– 2.3.4. sufinanciranje usavršavanja zaposlenih osoba iznad 50 godina kojima prijeti gubitak radnog mjesta u uvjetima kada poslodavac prelazi na nove proizvodne programe ili nove tehnologije,

– 3.1.13. sufinanciranje prvog zaposlenja nezaposlenih mladih osoba bez radnog staža ili iskustva,

– 3.1.14. sufinanciranje prvog zaposlenja »na dijeljenom radnom mjestu« nezaposlenih mladih osoba bez radnog staža ili iskustva,

– 4.1.4. sufinanciranje zapošljavanja dugotrajno nezaposlenih osoba,

– 4.1.5. sufinanciranje zapošljavanja »na dijeljenom radnom mjestu« dugotrajno nezaposlenih osoba,

– 4.1.7. sufinanciranje samozapošljavanja dugotrajno nezaposlenih osoba,

– 4.2.5. sufinanciranje obrazovanja osoba koje prihvate posao u zanimanjima i poslovima za koje u evidenciji nezaposlenih nema kvalificiranih osoba,

– 4.2.6. sufinanciranje obrazovanja dugotrajno zaposlenih osoba koje su izložene riziku da ostanu nezaposlene u uvjetima kada poslodavac uvodi novi proizvodni program ili tehnologije,

– 4.3.1. sufinanciranje zapošljavanja posebnih skupina nezaposlenih osoba iz evidencije Hrvatskog zavoda za zapošljavanje, te onih koji se nalaze u otkaznom roku,

– 4.3.2. sufinanciranje zapošljavanja na »dijeljenom radnom mjestu« posebnih skupina nezaposlenih osoba iz evidencije Hrvatskog zavoda za zapošljavanje,

– 4.3.3. sufinanciranje zapošljavanja nezaposlenih osoba s invaliditetom i zaposlenih osoba s invaliditetom koje su u otkaznom roku,

– 4.3.8. sufinanciranje zapošljavanja osoba romske nacionalne manjine,

– 6.2.3. sufinanciranje zapošljavanja zamjenskog radnika za radnika koji je na obrazovanju,

jer su sukladne s odredbama Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. ZAHTJEV ZA DONOŠENJE ODOBRENJA

Agencija za zaštitu tržišnog natjecanja (dalje: Agencija) zaprimila je 9. veljače 2011., od Ministarstva gospodarstva, rada i poduzetništva (dalje: Ministarstvo), prijedlog Nacionalnog plana za poticanje zapošljavanja za 2011. i 2012 godinu, s osnovnim elementima programa državne potpore, te Obrazac prijave državne potpore. Dana, 21. veljače 2011., Ministarstvo je Agenciji dostavilo i presliku Odluke Vlade Republike Hrvatske o prihvaćanju Nacionalnog plana za poticanje zapošljavanja za 2011. i 2012., klase: 100-01/11-02/02, urbroja: 5030104-11-2, od 3. veljače 2011. (dalje: Odluka Vlade Republike Hrvatske od 3. veljače 2011.).

U konkretnom slučaju, Ministarstvo je Agenciji podnijelo zahtjev za naknadno odobrenje državne potpore na temelju članka 14. stavka 2. Zakona o državnim potporama (»Narodne novine«, broj 140/05; dalje: ZDP). Naime, zbog teške gospodarske situacije i žurnosti zapošljavanja velikog broja nezaposlenih osoba u Republici Hrvatskoj, Odlukom Vlade Republike Hrvatske od 3. veljače 2011. usvojen je prijedlog Nacionalnog plana za poticanje zapošljavanja za 2011. i 2012. (dalje: Nacionalni plan) bez prethodnog odobrenja Agencije iz članka 13. stavka 1. ZDP-a.

Obrazac prijave državne potpore podnesen je sukladno članku 4. Pravilnika o obliku i sadržaju, te načinu prikupljanja podataka i vođenja evidencija državnih potpora (»Narodne novine«, broj 2/10).

Iz Nacionalnog plana razvidno je da isti sadrži elemente državne potpore i kao takav predstavlja program državne potpore iz članka 3. stavka 2. ZDP-a, na temelju kojeg se, bez potrebe za dodatnim provedbenim mjerama, dodjeljuju pojedinačne državne potpore.

2. PROPISI PRIMIJENJENI TIJEKOM POSTUPKA PRED AGENCIJOM

S obzirom da Nacionalni plan sadrži elemente državnih potpora za zapošljavanje i usavršavanje u obliku subvencija, Agencija je, osim odredbi ZDP-a, primijenila na sljedeće pravne akte:

Odluku o objavljivanju pravila o skupnim izuzećima u području državnih potpora (»Narodne novine«, broj 37/09; dalje: Odluka o skupnim izuzećima) koja, između ostalog, sadrži i pravila o državnim potporama za zapošljavanje i usavršavanje, Odluku o objavljivanju pravila o potporama male vrijednosti (»Narodne novine 45/07; dalje: Odluka o potporama male vrijednosti) i Odluku o objavljivanju pravila o državnoj potpori u obliku naknade za javne usluge (»Narodne novine«, broj 39/08; dalje: Odluka o naknadi za javne usluge).

Također, Agencija je izvršila uvid i u sljedeće propise: Zakon o otocima (»Narodne novine«, broj 34/99, 149/99, 32/02 i 33/06), Uredbu o uvjetima, kriterijima, visini i načinu ostvarivanja prava dodjele državnih potpora male vrijednosti otočnim poslodavcima za očuvanje radnih mjesta (»Narodne novine«, broj 77/06 i 66/07), te Naredbu za uplatu doprinosa za obvezna osiguranja (»Narodne novine« broj 133/10; dalje: Naredba).

3. OPIS ODLUKE VLADE REPUBLIKE HRVATSKE OD 3. VELJAČE 2011.

Vlada Republike Hrvatske donijela je odluku kojom se prihvaća Nacionalni plan sukladno Zajedničkom memorandumu o prioritetima politike zapošljavanja Republike Hrvatske (engl.: Joint Assessment of the Employment Policy Priorities of the Republic of Croatia; dalje: JAP), zaključenim 28. svibnja 2008., između Vlade Republike Hrvatske i Europske komisije, a koji je sadržan u prijedlogu Ministarstva, pod poslovnim brojem, klase: 100-01/10-01/17, urbroja: 526-08-02-01/2-11-95, od 2. veljače 2011. Navedeni zajednički memorandum stupio je na snagu danom donošenja.

Naime, Vlada Republike Hrvatske je 2008. Zaključkom prihvatila JAP, u okviru Pred pristupne strategije Europske unije za Republiku Hrvatsku, nastale u suradnji Europske komisije (Opće uprave za zapošljavanje, socijalna pitanja i jednake mogućnosti) i Vlade Republike Hrvatske (Ministarstva), koji predstavlja dogovoreni skup ciljeva politike zapošljavanja, neophodnih za unapređenje transformacije tržišta rada države i pripremu za pristup Europskoj uniji, posebice prilagođavanjem sustava zapošljavanja, a kako bi Republika Hrvatska u budućnosti bila sposobna implementirati Europsku strategiju zapošljavanja.

Sukladno navedenom, prioriteti za djelovanje su: privući i zadržati više ljudi u statusu zaposlenosti, povećati ponudu radne snage i modernizirati sustave socijalne zaštite; poboljšati prilagodljivost radnika i poduzetnika; povećati ulaganja u ljudski kapital kroz bolje obrazovanje i vještine promičući pritom načela dobrog upravljanja, te uključiti socijalne partnere u implementaciju JAP-a.

Prijedlog Nacionalnog plana za poticanje zapošljavanja za 2009. i 2010. godinu, odobren je rješenjem Agencije, pod poslovnim brojem, klase: UP/I 430-01/2009-02/01, urbroja: 580-03-2009-54-02, od 25. svibnja 2009. Nakon isteka prvog razdoblja, u rujnu 2010. Ministarstvo je izradilo novi nacrt prijedloga Nacionalnog plana za 2011. i 2012. godinu.

3.1. Opis programa

3.2. Naziv programa:

Nacionalni plan za poticanje zapošljavanja za 2011. i 2012. godinu.

3.3. Davatelji sredstava:

Ministarstvo, Ministarstvo obitelji, branitelja i međugeneracijske solidarnosti (dalje: MOBS), Ministarstvo mora, prometa i infrastrukture (dalje: MMPI), Hrvatski zavod za zapošljavanje (dalje: HZZ), Fond za profesionalnu rehabilitaciju i zapošljavanje osoba s invaliditetom (dalje: Fond).

Uz navedene davatelje sredstava, na provedbi niže navedenih Mjera, surađuju i ostale institucije: Agencija za mobilnost i programe Europske unije, Agencija za strukovno obrazovanje i obrazovanje odraslih (dalje: ASSO), Agencija za odgoj i obrazovanje, Agencija za visoko obrazovanje, Državni zavod za statistiku, Hrvatska agencija za malo gospodarstvo, Hrvatska gospodarska komora (dalje: HGK), Hrvatska obrtnička komora (dalje: HOK), Hrvatska udruga poslodavaca (dalje: HUP), Hrvatski zavod za mirovinsko osiguranje, Ministarstvo financija, Ministarstvo pravosuđa, Ministarstvo regionalnog razvoja, šumarstva i vodnog gospodarstva, Ministarstvo turizma, Ministarstvo uprave, Ministarstvo znanosti, obrazovanja i športa (dalje: MZOŠ), Ministarstvo zdravstva i socijalne skrbi, Središnji državni ured za razvojnu strategiju i koordinaciju fondova Europske unije, jedinice lokalne samouprave i drugi.

3.3. Kategorija:

Horizontalne potpore za zapošljavanje i usavršavanje iz članka 38., 39., 40. i 41. Odluke o skupnim izuzećima.

3.4. Mjere predviđene Nacionalnim planom:

Cilj 1. Povećanje razine zaposlenosti i stope participacije žena primarne dobne skupine (žene od 25. do 49. godina života):

Provedbena mjera 1. Provođenje programa podizanja motivacije za uključivanje u obrazovanje žena niže i/ili neodgovarajuće razine obrazovanja. Cilj ove mjere je podizanje kvalitete usluge i efikasnosti HZZ-a prema ženama primarne dobi s naglaskom na važnost obrazovanja radi podizanja zapošljivosti i zaposlenosti. Ovo su preventivne mjere u radu s nezaposlenim osobama, koje ne sadrže dodatne troškove i sredstva, a odnose se na aktivnosti motiviranja usmjerenih prema nezaposlenim osobama. Prema tvrdnjama Ministarstva, ova mjera ne predstavlja državnu potporu, jer krajnji korisnici sredstava nisu poduzetnici u smislu ZDP-a, već fizičke osobe.

Provedbena mjera 2. Osiguravanje više obrazovnih programa osposobljavanja i usavršavanja prilagođenih potrebama i okolnostima žena primarne dobne skupine (posebno onih s nedovoljnim ili neodgovarajućim vještinama) koje se vraćaju na tržište rada (nakon rodiljnog dopusta, intenzivne skrbi o djeci i obitelji ili nakon privremene nesposobnosti za rad). Ova je mjera razrađena u sljedeće četiri aktivnosti koje, prema tvrdnjama Ministarstva, ne predstavljaju državnu potporu s obzirom na činjenicu da su korisnici sredstava fizičke osobe odnosno ustanove koje se bave obrazovanjem odraslih osoba:

1.2.1. osiguranje stručne i savjetodavne pomoći ustanovama koje se bave obrazovanjem odraslih pri izradi programa osposobljavanja i usavršavanja namijenjenih ženama primarne dobne skupine,

1.2.2. povećanje sudjelovanja nezaposlenih žena primarne dobi nižeg i/ili neadekvatnog obrazovanja u programima obrazovanja na tržištu rada,

1.2.3. povećanje sudjelovanja nezaposlenih žena žrtava obiteljskog nasilja u programima obrazovanja za tržište rada,

1.2.4. provođenje projekta »Žene na tržištu rada«.

Provedbena aktivnost 1.2.4., prvenstveno se odnosi na nezaposlene žene iznad 40 godina života, dugotrajno nezaposlene i neaktivne žene, nezaposlene žene iz regija koje su suočene s velikom stopom nezaposlenosti, nezaposlene žene iz nacionalnih manjina, naročito iz romske nacionalne manjine. Dakle, krajnje korisnice su fizičke osobe nezaposlene žene, te stoga ova mjera nema obilježje državne potpore. Međutim, kao korisnici mogu se pojaviti i poduzetnici ukoliko su nositelji projekta ili partneri u projektu, no za takav slučaj predviđena je dodjela potpora male vrijednosti.

Provedbena mjera 3. Povećanje priuštive skrbi za djecu te motrenje sustava doplatka za djecu s ciljem analize je li moguće formirati politiku koja kombinira sustav doplatka za djecu sa sustavom dječje skrbi. Nadalje, cilj predstavlja i povećanje broja škola koje rade u jednoj smjeni čime bi se olakšalo sudjelovanje žena na tržištu rada. Ovu mjeru čine dvije aktivnosti koje, prema tvrdnjama Ministarstva, ne predstavljaju državnu potporu s obzirom da je riječ o redovnim aktivnostima tijela državne uprave:

1.3.1. saniranje, nadogradnja i izgradnja školskih obrazovnih i športskih objekata prema prioritetu MZOŠ, kao i dječjih vrtića i ostalih objekata kojima se povećava skrb o djeci,

1.3.2. poticanje razvoja mreže socijalnih usluga u zajednici (širenje socijalnih usluga u zajednici razvijat će se i kroz IPA projekt Ministarstva zdravstva i socijalne skrbi, kao i poticanjem lokalne samouprave da u svojim socijalnim planovima daju prioritete razvoju onih usluga u zajednici koje su podrška obitelji).

Provedbena mjera 4. Istraživanje, u suradnji sa socijalnim partnerima, načina povećanja dostupnosti fleksibilnog radnog vremena. Mjera je razrađena kroz aktivnosti koje ne predstavljaju državnu potporu iz razloga jer se radi o redovitim djelatnostima Ministarstva s ciljem provođenja istraživanja, organiziranja seminara i radionica kod poduzetnika, odnosno provođenja javnih kampanja informiranja, koje će provoditi HOK, HUP i HGK:

1.4.1. informiranje poslodavaca o mogućnosti korištenja fleksibilnog radnog vremena o zakonskoj mogućnosti rada kod kuće i od kuće, oblika rada i fleksibilnog radnog vremena za osobe s invaliditetom.

Cilj 2. Povećanje razine zaposlenosti i stope participacije starijih osoba:

Provedbena mjera 1. Razvijanje politike za poticanje aktivnog starenja i osiguranje postojanja odgovarajućih poticaja radnicima da ostanu na tržištu rada, uz istovremeno obeshrabrivanje prijevremenog umirovljenja. U sklopu ove mjere predviđeno je ukupno šest aktivnosti koje prema Ministarstvu ne predstavljaju državnu potporu, jer ciljane skupine predstavljaju nezaposlene osobe starije životne dobi, stariji radnici, umirovljenici koji koriste starosnu i obiteljsku mirovinu:

2.1.1. razmatranje mogućnosti istovremenog korištenja dijela mirovine i rada na temelju ugovora o radu,

2.1.2. informiranje javnosti o mogućnostima rada uz mirovinu preko web-stranica HZMO-a, na info šalterima u područnim službama, u Pozivnom centru i na otvorenom telefonu, itd.,

2.1.3. postupno povećavanje zakonske dobi za odlazak u prijevremenu starosnu mirovinu i starosnu mirovinu za žene (izjednačavanje s uvjetima za muškarce),

2.1.4. smanjenje iznosa prijevremene starosne mirovine,

2.1.5. stimuliranje radnika za što duže ostajanje u svijetu rada, postupnim povećanjem starosne mirovine,

2.1.6. provođenje programa motiviranja starijih nezaposlenih i zaposlenih osoba s ciljem jačanja aktivnog pristupa traženja posla ili uključivanja u obrazovne programe.

Provedbena mjera 2. Razmatranje i odgovarajuće određivanje financijskih poticaja poslodavcima za zapošljavanje i zadržavanje starijih radnika. Mjera je razrađena kroz sljedeće četiri aktivnosti, od kojih mjera 2.2.1. ne predstavlja državnu potporu, čiji su nositelji HUP i HOK. Međutim, ostale, niže navedene mjere predstavljaju državnu potporu za zapošljavanje iz članka 40. Odluke o skupnim izuzećima, koje provodi HZZ:

2.2.1. informiranje poslodavaca o mirovinskoj reformi i promoviranje zapošljavanja starijih radnika,

2.2.2. sufinanciranje zapošljavanja nezaposlenih osoba starije dobi,

2.2.3. sufinanciranje zapošljavanja kod drugog poslodavca zaposlenih osoba iznad 50 godina kojima prijeti gubitak radnog mjesta zbog poslovno uvjetovanog otkaza ili viška radnika,

2.2.4. sufinanciranje zapošljavanja na »dijeljenom radnom mjestu« nezaposlenih osoba iznad 50 godina iz evidencije HZZ-a i zaposlenih osoba iznad 50 godina kojima prijeti gubitak radnog mjesta zbog poslovno uvjetovanog otkaza ili viška radnika.

Provedbena mjera 3. Promoviranje pristupa usavršavanja za starije osobe (radnike) kao dio strategije cjeloživotnog učenja, koje je razrađeno kroz sljedeće četiri aktivnosti:

2.3.1. provedba Programa za cjeloživotno učenje – Grundtvig volonterska partnerstva za starije i Leonardo da Vinci stručno usavršavanje i osposobljavanje,

2.3.2. organizacija redovnih sastanaka u županijskim komorama (strukovne grupacije, gospodarska vijeća) i središnjici (strukovna udruženja, zajednice) organizacija tematske sjednice o cjeloživotnom pristupu radu kroz cjeloživotno učenje i bolje ulaganje u ljudski kapital,

2.3.3. financiranje obrazovanja nezaposlenih osoba iznad 50 godina prema potrebama tržišta rada,

2.3.4. sufinanciranje usavršavanja zaposlenih osoba iznad 50 godina kojima prijeti gubitak radnog mjesta u uvjetima kada poslodavac prelazi na nove proizvodne programe ili nove tehnologije.

Aktivnosti 2.3.1., 2.3.2. i 2.3.3. ne predstavljaju državnu potporu za koje Ministarstvo navodi da nisu namijenjene poduzetnicima, već nezaposlenim osobama.

Provedbena aktivnost 2.3.4. predstavlja državnu potporu za usavršavanje iz članka 39. Odluke o skupnim izuzećima, jer je usmjerena prema dugotrajno zaposlenim osobama iznad 50 godina, kojima prijeti gubitak radnog mjesta zbog nedostatka znanja i vještina za rad u novim i višim tehnologijama. Na taj način nastoji se očuvati radno mjesto dugotrajno zaposlene osoba starije dobi kod poslodavca koji prelazi na nove ili više tehnologije. U ovoj aktivnosti sufinanciraju se troškovi praktične i teorijske nastave što uključuje troškove instruktora, putne troškove instruktora i polaznika usavršavanja te ostale tekuće troškove (utrošak materijala, energenta i opreme). Nositelj ove aktivnosti je HZZ.

Cilj 3. Povećanje razine zapošljivosti i stope participacije mladih ljudi:

Provedbena mjera 1. Omogućavanje osiguranja mladim tražiteljima prvog zaposlenja prilagođene podrške uz mjere kojima bi im se olakšao ulazak na tržište rada, poput usluga profesionalnog usmjeravanja (profesionalnog informiranja i savjetovanja), savjetovanja koje je posebno usmjereno na prve korake u traženju zaposlenja, dodatnog usavršavanja koje bi im omogućilo lakši ulazak na tržište rada, rane i personalizirane podrške. Mjera je razrađena kroz 15 provedbenih aktivnosti, koje prema navodima Ministarstva, u većini slučajeva ne predstavljaju državnu potporu budući da su namijenjene nezaposlenim mladim osobama, učenicima završnih razreda osnovnih škola, mladim osobama zainteresiranim za otvaranje obrta, mladim osobama koje traže prvo zaposlenje, nastavnicima, te učenicima s teškoćama:

3.1.1. poticati aktivno sudjelovanje predstavnika malih i srednjih poduzetnika (članica komora) u lokalnim partnerstvima za zapošljavanje u planiranju i programiranju mjera aktivne politike tržišta rada koje su usmjerene na zapošljavanje mladih,

3.1.2. informiranje poslodavaca o zakonskoj odredbi neplaćanja doprinosa na bruto plaću kod prvog zapošljavanja mladih osoba,

3.1.3. besplatno informiranje i savjetovanje mladih osoba i strukovnih škola o uvjetima i načinu otvaranja, te poslovanja obrta od strane Savjetodavne i drugih službi HOK-a putem telefona, osobnim kontaktom, poštom, e-poštom, dijeljenjem informativnih letaka i distribucijom »Obrtničkih novina«,

3.1.4. Projekt »Poduzetništvo mladih, početnika i osoba s invaliditetom« za 2011. godinu. Namjena državne potpore:

– nabava opreme, alata, inventara i zaštitnih sredstava (ne uključuje potrošni materijal, trgovačku robu i vozila),

– pokretanje poslovanja, tj. izradu poslovnog plana, konzultantske usluge, te poduzetničku izobrazbu (osim troškova studija),

– troškove osnivanja odnosno pokriće dijela troškova registracije (ne uključuje osnivački kapital),

3.1.5. izrada informativne brošure o uvjetima obrazovanja i obrazovnim programima koji su verificirani od strane MZOŠ, i mjerama distribucije učenicima završnih razreda osnovnih škola. Navedeno uključuje, izradu pet vrsta informativnih brošura o programima srednjoškolskog obrazovanja, mogućnostima zapošljavanja, opisima zanimanja, mogućnostima stipendiranja i uslugama profesionalnog usmjeravanja HZZ-a,

3.1.6. jačanje kompetencije nastavnika u informatičkoj pismenosti kroz stručno usavršavanje,

3.1.7. izrada kurikuluma za poduzetništvo u području ranog i predškolskog odgoja i obrazovanja te osnovnoškolskog, srednjoškolskog i visokoškolskog obrazovanja,

3.1.8. razvoj baze podataka o poslodavcima kod kojih se provodi praktični dio naukovanja (po programima izobrazbe za vezane obrte), koja uključuje i bazu podataka o mentorima, kako bi podaci iz baze postali javno dostupni,

3.1.9. informiranje mladih u završnim razredima srednjih škola i završnim godinama fakulteta o tržištu rada i uslugama HZZ-a,

3.1.10. provođenje specifičnih programa individualnog i grupnog profesionalnog informiranja i savjetovanja mladih nezaposlenih osoba za aktivno traženje posla i planiranje razvoja karijere (pojedinačni planovi),

3.1.11. provođenje programa profesionalnog savjetovanja za uključivanje u nastavak obrazovanja mladih nezaposlenih osoba koje su napustile sustav srednjoškolskog obrazovanja,

3.1.12. financiranje uključivanja u obrazovanje mladih nezaposlenih osoba prema potrebama tržišta rada, s ciljem povećanja njihove zapošljivosti i osiguranja prvoga zaposlenja. Konkretno, financira se trošak obrazovnoj ustanovi, dok se nezaposlenoj osobi osiguravaju materijalna davanja (novčana pomoć, troškovi prijevoza, liječnički pregled za zanimanja koja to uvjetuju i zaštitna odjeća),

3.1.13. sufinanciranje prvog zaposlenja nezaposlenih mladih osoba bez radnog staža ili iskustva,

3.1.14. sufinanciranje prvog zaposlenja »na dijeljenom radnom mjestu« nezaposlenih mladih osoba bez radnog staža ili iskustva,

3.1.15. provođenje projekta »Mladi na tržištu rada« (ugovor o uslugama i ugovor o dodjeli bespovratnih sredstava).

U odnosu na provedbenu aktivnost 3.1.4., Agencija je u svojoj obavijesti od 2. veljače 2011., pod poslovnim brojem klase: 430-01/2011-02/001, urbroja: 580-03-11-43-02, izdanoj na zahtjev Ministarstva, u svezi ocjene Operativnog plana poticanja malog i srednjeg poduzetništva za 2011., utvrdila da je riječ o potpori male vrijednosti iz Odluke o potporama male vrijednosti.

Putem provedbene aktivnosti 3.1.13. poslodavcu se subvencionira mjesečni trošak rada osobe na temelju osnovica iz Naredbe u cilju zapošljavanja osoba do 29 godina prijavljenih u evidenciju nezaposlenih uz potpisani Profesionalni plan.

Također, provedbenom aktivnosti 3.1.14. poslodavcu se subvencionira mjesečni trošak rada radi zapošljavanja u punom radnom vremenu za dvije osobe koje bi koristile mogućnosti rada u nepunom radnom vremenu, čime se potiče korištenje fleksibilnog radnog vremena i povećava zaposlenost nezaposlenih mladih osoba bez radnog staža ili iskustva do 29 godina, prijavljenih u evidenciji nezaposlenih.

Navedene provedbene aktivnosti predstavljaju državnu potporu za zapošljavanje iz članka 40. Odluke o skupnim izuzećima, čiji je nositelj HZZ:

Provedbena aktivnost 3.1.15. financirat će se iz sredstava predpristupne pomoći IPA, a krajnji korisnici su mlade osobe, te stoga ne predstavlja državnu potporu. Međutim, u okviru ove aktivnosti kao nositelji projekta, mogu sudjelovati i poduzetnici ili ostali partneri, pa je za takav slučaj predviđena dodjela potpora male vrijednosti sukladno Odluci o potporama male vrijednosti.

Provedbena mjera 2. Osiguravanje programa prakse (obrazovni programi s primjenom u praksi) koja mladima pruža više prilika za stjecanje radnog iskustva. Mjera sadrži osam provedbenih aktivnosti, za čiju su provedu nadležni Agencija za mobilnost i programe Europske unije, HOK, HGK, HUP, Ministarstvo i HZZ:

3.2.1. poticanje poduzetnika na aktivno sudjelovanje u projektu »Uključivanje učenika s teškoćama u obrazovanju za zapošljavanje«,

3.2.2. Program Mladi na djelu – akcija 2 Europska volonterska služba,

3.2.3. istraživanje planiranih potreba u malim i srednjim poduzetnicima kako bi se osigurali programi strukovne praktične obuke za stjecanje radnog iskustva,

3.2.4. povećanje broja licenciranih poduzetnika za izvođenje programa naukovanja za obrtnička zanimanja, kako bi se omogućilo većem broju učenika stjecanje praktičnih vještina u gospodarskom okruženju,

3.2.5. nastavak provedbe i povećanja broja poduzetnika uključenih u osposobljavanje za stjecanje osnovnih znanja za poduku mladih ljudi – naučnika,

3.2.6. putem bespovratnih sredstava poticati poduzetnike – izvođače praktične nastave, u čijim se radionicama i pogonima izvodi praktična nastava za učenike srednjih strukovnih škola koji se školuju za obrtnička zanimanja propisana Pravilnikom o vezanim i povlaštenim obrtima i načinu izdavanja povlastica,

3.2.7. plaćanje troškova obveznih doprinosa mirovinskog osiguranja i novčane pomoći za vrijeme stručnog osposobljavanja za rad bez zasnivanja radnog odnosa,

3.2.8. Program za cjeloživotno učenje – Erasmus potprogram – mogućnosti studiranja i stručne prakse u inozemstvu.

Provedbena aktivnost 3.2.6., ne sadrži državnu potporu u smislu ZDP-a, jer se u konkretnom slučaju predviđa dodjela potpora sukladno Odluci o potporama male vrijednosti.

Cilj 4. Rješavanje problema dugotrajne nezaposlenosti:

Provedbena mjera 1. Analiziranje i vrednovanje postojećih programa za dugotrajno nezaposlene i osobe koje su izložene riziku da postanu dugotrajno nezaposlene, te se na temelju rezultata vrednovanja razvija učinkovita strategija politike na tom području. Mjera sadrži deset provedbenih aktivnosti, za čiju su provedbu nadležni Fond i MOBS:

4.1.1. utvrđivanje modela procjene zapošljivosti osoba s invaliditetom koje primaju naknadu do zaposlenja,

4.1.2. omogućavanje svim zaposlenim i nezaposlenim osobama, te naročito dugotrajno nezaposlenim osobama, da polaganjem ispita o stručnoj osposobljenosti, pomoćničkih i majstorskih ispita udovolje potrebama tržišta rada, radi lakšeg zapošljavanja ili samozapošljavanja,

4.1.3. zapošljavanje dugotrajno nezaposlenih u pružanju socijalnih usluga međugeneracijske solidarnosti za starije osobe,

4.1.4. sufinanciranje zapošljavanja dugotrajno nezaposlenih osoba,

4.1.5. sufinanciranje zapošljavanja »na dijeljenom radnom mjestu« dugotrajno nezaposlenih osoba,

4.1.6. informiranje i savjetovanje dugotrajno nezaposlenih osoba za pokretanje poduzetničke aktivnosti i uključivanje u potpore za samozapošljavanje drugih davatelja potpora,

4.1.7. sufinanciranje samozapošljavanja dugotrajno nezaposlenih osoba,

4.1.8. sufinanciranje i financiranje zapošljavanja u programima javnih radova,

4.1.9. sudjelovanje u provedbi projekta »Unapređenje pristupa održivom zapošljavanju za dugotrajno nezaposlene visokoobrazovane osobe« (ugovor o dodjeli bespovratnih sredstava),

4.1.10. provođenje projekta IPA »Novi pristupi HZZ-a u pružanju usluga klijentima« (ugovor o uslugama).

U konkretnom slučaju provedbene aktivnosti 4.1.4., 4.1.5. i 4.1.7. predstavljaju državnu potporu za zapošljavanje iz članka 40. Odluke o skupnim izuzećima. Poslodavcu se putem aktivnosti 4.1.4. subvencionira mjesečni trošak rada osobe koje nisu bile zaposlene unazad dvanaest 12 mjeseci ako su iznad 25 godina starosti, odnosno 6 mjeseci ako su do 25 godina starosti. U slučaju provedbene aktivnosti 4.1.5., poslodavcu se također subvencionira trošak rada, kao i kod prethodne aktivnosti, s ciljem zapošljavanja dvije osobe u punom radnom vremenu koje bi koristile mogućnosti rada u nepunom radnom vremenu.

Provedbena mjera 2. Osiguravanje niza provedbenih aktivnosti odgovarajućeg usavršavanja dugotrajno nezaposlenih osoba i ostalih koji su izloženi riziku da postanu dugotrajno nezaposleni. U sklopu ove mjere predviđeno je devet provedbenih aktivnosti, čiji je nositelj HZZ:

4.2.1. aktivnosti iz Programa za cjeloživotno učenje – Leonardo da Vinci – mobilnost osoba na tržištu rada,

4.2.2. omogućavanje usavršavanja za osobe s invaliditetom koje primaju naknadu do zaposlenja, nakon što im je prema utvrđenom modelu »procijenjena zapošljivost«,

4.2.3. razvijanje i provođenje programa za podizanje motivacije za uključivanje dugotrajno nezaposlenih osoba u programe obrazovanja,

4.2.4. financiranje uključivanja u programe obrazovanja prema potrebama tržišta rada,

4.2.5. sufinanciranje obrazovanja osoba koje prihvate posao u zanimanjima i poslovima za koje u evidenciji nezaposlenih nema kvalificiranih osoba,

4.2.6. sufinanciranje obrazovanja dugotrajno zaposlenih osoba koje su izložene riziku da ostanu nezaposlene u uvjetima kada poslodavac uvodi novi proizvodni program ili tehnologije,

4.2.7. osiguranje preduvjeta za osnivanje i financiranje mobilnih timova u prostorima poslodavaca koji su u postupku restrukturiranja, privatizacije ili promjene djelatnosti i proizvodnog programa, pri čemu bi mobilne timove činili predstavnici HZZ-a, sindikata i poslodavaca, a koji bi pružali stručnu pomoć pripreme za novo zapošljavanje i zapošljavanje dok su osobe u otkaznom roku,

4.2.8. provođenje projekta »Osposobljavanje za zapošljavanje radnika kojima prijeti nezaposlenost i dugotrajno nezaposlenih osoba« (nacionalni projekt – izravna darovnica),

4.2.9. jačanje uključenosti sindikalnih predstavnika u mobilne timove, u smislu koordinacije i suradnje te edukacije i informiranja.

Državna potpora za usavršavanje iz članka 39. Odluke o skupnim izuzećima, sadržana je u provedbenoj aktivnosti 4.2.5., jer se odnosi na obrazovanje dugotrajno nezaposlenih osoba suficitarnih zanimanja, koje se zaposle na poslovima i radnim mjestima za koje HZZ ne može poslodavcima osigurati radnu snagu iz redovite populacije. Navedena aktivnost provoditi će se na način da se poduzetnicima smanji trošak rada do postizanja pune produktivnosti osoba koje su zaposlene uz obrazovanje odnosno osposobljavanje.

Provedbena aktivnost 4.2.6., kao državna potpora za usavršavanje iz članka 39. Odluke o skupnim izuzećima, usmjerena je prema zaposlenim osobama kojima prijeti gubitak radnog mjesta u uvjetima kada poslodavac prelazi na nove proizvodne programe ili nove tehnologije, dok im njihova razina vještina i stručnih znanja ne osigurava nastavak zaposlenja. Također, ova aktivnost može se primijeniti i u slučajevima kada poslodavac uvodi nove standarde ili ukoliko je u zakonskoj obvezi podići razinu kvalificiranosti postojeće radne snage (usklađivanja s zakonodavstvom Europske unije u pojedinoj djelatnosti).

Provedbena mjera 3. Omogućavanje učinkovitijeg provođenja postojećih programa za osjetljive skupine na tržištu rada te proširenje istih, posebno u namjeri da se učini značajan utjecaj na zapošljavanje srpske manjine, Roma i ostalih manjina. U sklopu ove mjere, predviđeno je dvadeset devet različitih provedbenih aktivnosti, čiji je glavni nositelj HZZ:

4.3.1. sufinanciranje zapošljavanja posebnih skupina nezaposlenih osoba iz evidencije HZZ-a te onih koji se nalaze u otkaznom roku,

4.3.2. sufinanciranje zapošljavanja na »dijeljenom radnom mjestu« posebnih skupina nezaposlenih osoba iz evidencije HZZ-a,

4.3.3. sufinanciranje zapošljavanja nezaposlenih osoba s invaliditetom i zaposlenih osoba s invaliditetom koje su u otkaznom roku,

4.3.4. financiranje obrazovanja posebnih skupina prema potrebama tržišta rada,

4.3.5. sufinanciranje zapošljavanja posebnih skupina u programima javnih radova,

4.3.6. provođenje programa osposobljavanja osoba romske nacionalne manjine,

4.3.7. sufinanciranje zapošljavanja osoba romske nacionalne manjine u programima javnih radova,

4.3.8. sufinanciranje zapošljavanja osoba romske nacionalne manjine,

4.3.9. osposobljavanje za samozapošljavanje,

4.3.10. plaćanje troškova doprinosa obveznog mirovinskog osiguranja i novčane naknade za vrijeme stručnog osposobljavanja za rad bez zasnivanja radnog odnosa,

4.3.11. provođenje projekta »Poticanje intenzivnijeg uključivanja osoba s invaliditetom na tržište rada« (ugovor o pružanju usluga i ugovor o dodjeli bespovratnih sredstava),

4.3.12. provođenje projekta »Poboljšanje pristupa tržištu rada za ugrožene skupine« (ugovor o dodjeli bespovratnih sredstava),

4.3.13. a) Informiranje i poticanje osnivanja zadruga koje promiču socijalno zadružno poduzetništvo sa ciljem poticanja samozapošljavanja liječenih ovisnika i b) sufinanciranje nevladinih organizacija i drugih ustanova koje provode programe usmjerene na pomoć ovisnicima pri doškolovanju, prekvalifikaciji i privremenom ili trajnom zapošljavanju, te druge oblike pomoći vezane za socijalnu integraciju liječenih ovisnika u društvenu sredinu,

4.3.14. promocija, informiranje i edukacija nevladinih organizacija i jedinica lokalne i područne (regionalne) samouprave o mjeri javnih radova, načinu izrade programa i ostvarivanju partnerstva u provedbi mjere,

4.3.15. provođenje aktivnosti Programa »Mladi na djelu« koje su usmjerene na marginalizirane skupine,

4.3.16. sufinanciranje zapošljavanja i održavanja zaposlenosti za osobe s invaliditetom,

4.3.17. 1. godišnje statističko praćenje, 2. analiza podataka, 3. jačanje međuresorne suradnje u pripremi mjera zapošljavanja za navedene skupine (dugotrajno nezaposlene osobe korisnici stalne pomoći – statističko praćenje po spolu, dobi, vremenskom trajanju nezaposlenosti, školskoj spremi i zanimanjima te obiteljskom statusu, s posebnim naglaskom na pripadnike romske manjine i osobe s invaliditetom),

4.3.18. organiziranje jednodnevnih edukacija za poslodavce s ciljem jačanja njihove svijesti o neprihvatljivosti diskriminatornog ponašanja i prednostima upravljanja raznolikošću,

4.3.19. seminar o zapošljavanju pripadnika nacionalnih manjina u Republici Hrvatskoj, s posebnim osvrtom na romsku nacionalnu manjinu,

4.3.20. održavanje tematskih edukativnih radionica za ciljane skupine kroz mrežu obiteljskih centara,

4.3.21. mjera stručnog osposobljavanja,

4.3.22. mjera samozapošljavanja,

4.3.23. mjera potpore za proširenje postojeće djelatnosti,

4.3.24. mjera poticanja osnivanja zadruga hrvatskih branitelja,

4.3.25. mjera potpore projektima zadruga hrvatskih branitelja,

4.3.26. mjera kreditiranja malog i srednjeg poduzetništva (novi zahtjevi za navedenu mjeru se ne zaprimaju od 2007., već se nastavljaju podmirivati obveze preuzete tijekom 2005. i 2006.),

4.3.27. usluge promidžbe i informiranja – objava javnih poziva i emitiranje obavijesti putem Media servisa,

4.3.28. organizacija skupa zadruga hrvatskih branitelja i održavanje okruglih stolova na teme od značaja za poslovanje braniteljskih zadruga,

4.3.29. prijedlog i donošenje novog programa zapošljavanja.

Provedbene aktivnosti 4.3.1., 4.3.2., 4.3.3., 4.3.8., predstavljaju državne potpore za zapošljavanje iz članka 40. Odluke o skupnim izuzećima. Nositelj navedenih aktivnosti je HZZ.

Provedbena mjera 4.3.16. obuhvaćena je Odlukom o načinu ostvarivanja poticaja pri zapošljavanju osoba s invaliditetom (»Narodne novine«, broj 8/08, 20/09, 96/06, 44/10), i kao takva sadrži potporu iz Odluke o potporama male vrijednosti.

U odnosu na provedbene aktivnosti 4.3.21. do 4.3.26., Agencija se već prethodno očitovala dana 25. srpnja 2007., u predmetu koji se vodio pod poslovnim brojem, klase: 430-01/2007-13/26, u kojem je, između ostalog, utvrđeno da je riječ o potporama iz Odluke o potporama male vrijednosti.

Provedbena mjera 4. Razvijanje i implementiranje strategije politike regionalnog razvoja s ciljem osiguranja ujednačenijeg razvoja diljem zemlje, uzimajući u obzir socijalnu uključenost i strategije protiv siromaštva. Ista je razrađena kroz jedanaest provedbenih aktivnosti:

4.4.1. uključivanje predstavnika obrtnika u partnerstvo za zapošljavanje na lokalnoj i regionalnoj razini,

4.4.2. dodjela potpore male vrijednosti otočnim poslodavcima za očuvanje radnih mjesta,

4.4.3. subvencioniranje javnog cestovnog prijevoza na otocima,

4.4.4. subvencioniranje cijene vode domaćinstvima koji nisu priključeni na vodoopskrbne sustave (povlastice u potrošnji vode – subvencija cijene vode otočnim domaćinstvima koji se opskrbljuju vodom brodom vodonoscem ili cestovnim vozilom),

4.4.5. dodjela oznake »Hrvatski otočni proizvod« u cilju poticanja razvoja otočne proizvodnje kroz prepoznatljivost i jačanje konkurentnosti otočnih proizvoda,

4.4.6. davanje u najam obiteljske kuće ili stana u državnom vlasništvu; darovanje građevinskog zemljišta i građevinskog materijala za izgradnju kuće ciljanim skupinama, prema podacima područne službe HZZ, prema zahtjevu tijela državne uprave ili lokalne samouprave,

4.4.7. dodjela bespovratnih sredstava za poslovnu infrastrukturu za razvoj poslovne infrastrukture: poslovnih zona, poslovnih inkubatora, ostalih institucija i usluga koje podupiru razvoj malog i srednjeg poduzetništva, za razvoj i unapređenje javne turističke infrastrukture, posebice u području zdravstvenog, te kulturnog i aktivnog turizma,

4.4.8. sanacija, nadogradnja i izgradnja osnovne komunalne i socijalne infrastrukture u svrhu osiguranja ujednačenog razvitka cijelog područja Republike Hrvatske,

4.4.9. programi obnove ratom oštećenih stambenih jedinica (organizirana obnova kuća IV – VI stupnja oštećenja i dodjela novčanih potpora za popravak stambenih jedinica I-III stupnja oštećenja i programi stambenog zbrinjavanja na područjima posebne državne skrbi (sanacija, izgradnja stanova i dodjela građevinskog materijala za obnovu i izgradnju obiteljskih kuća),

4.4.10. provođenje projekta Lokalna partnerstva za zapošljavanje – faza 3 (ugovor o uslugama i ugovor o dodjeli bespovratnih sredstava,

4.4.11. provođenje projekta »Razvoj inicijativa za zapošljavanje u lokalnoj zajednici« (ugovor o dodjeli bespovratnih sredstava).

Provedbena aktivnost 4.4.2. odnosi se na dodjelu sredstava otočnim poslodavcima za očuvanje radnih mjesta sukladno Zakonu o otocima i Uredbi o uvjetima, kriterijima, visini i načinu ostvarivanja prava dodjele državnih potpora male vrijednosti otočnim poslodavcima za očuvanje radnih mjesta. Riječ je o potpori male vrijednosti, o kojoj se je Agencija već očitovala 15. lipnja 2007., u predmetu koji se vodio pod poslovnim brojem klase: 430-01/2007-04/16.

Provedbena aktivnost 4.4.3., mogla bi sadržavati elemente državne potpore u obliku usluge od općeg gospodarskog interesa, te se ne odnosi na državne potpore za zapošljavanje.

U odnosu na provedbenu aktivnost 4.4.5. Ministarstvo je navelo kako nije riječ o državnoj potpori, međutim budući da se njome potiče proizvodnja određenih proizvoda pojedinih poduzetnika, ista sadrži elemente državne potpore. No, s obzirom da planirana sredstva u 2011. i 2012. ukupno iznose 540.000,00 kuna, može se zaključiti da je riječ o potpori male vrijednosti. Slijedom navedenog, u konkretnom slučaju potrebno je predvidjeti dodjelu sredstava sukladno odredbama iz Odluke o potporama male vrijednosti.

Provedbena aktivnost 4.4.7. ne sadrži elemente državne potpore za zapošljavanje, jer je usmjerena za ulaganja u infrastrukturu, te je Agencija nije posebno razmatala.

Provedbene aktivnosti 4.4.10. i 4.4.11., financiraju se iz projekta IPA, a krajnji korisnici su fizičke osobe. Međutim, u okviru ove aktivnosti kao nositelji ili partneri projekta, mogu sudjelovati i poduzetnici ili ostali partneri, pa je za takav slučaj predviđena dodjela potpora sukladno Odluci o potporama male vrijednosti.

Cilj 5. Smanjenje nesrazmjera vještina (neusklađenost znanja i vještina radne snage s potrebama tržišta rada), te povećanje ulaganja u ljudski potencijal kroz bolje obrazovanje i vještine:

Provedbena mjera 1. Planiranje razvoja institucionalnih preduvjeta i kapaciteta za analizu i predviđanje potreba tržišta rada za znanjima i vještinama/kompetencijama na svim razinama. U sklopu ove mjere predviđeno je 11 provedbenih aktivnosti koje ne predstavljaju državnu potporu, a nadležni su Ministarstvo, HZZ i ostali:

5.1.1. poticanje mobilnosti strukovnih učenika i nastavnika kroz programe mobilnosti (Leonardo da Vinci i Grundtvig),

5.1.2. Program »Mladi na djelu – Akcija 4 – Sustavi podrške mladima« (Osposobljavanje i umrežavanje osoba aktivnih u radu s mladima i organizacijama mladih i Plan osposobljavanja i suradnje),

5.1.3. jačanje uloge sektorskih vijeća u iskazivanju potreba tržišta rada kroz daljnji razvoj profila i strategija 13 obrazovnih sektora,

5.1.4. provođenje analize obrazovnih potreba u malom i srednjem gospodarstvu, s posebnim naglaskom na poduzetničkim vještinama,

5.1.5. provedba 3. Projektne aktivnosti Projekta Regionalni centar za razvoj poduzetničkih kompetencija za zemlje jugoistočne Euraope – SEECEL (kao ustanova osnovana od strane Vlada Republike Hrvatske, Ministarstva i HGK, projektna aktivnost: – poduzetništvo kao ključna kompetencija u osnovnom obrazovanju (izrada kurikuluma i povezivanje obrazovnih institucija i gospodarskih subjekata) – poduzetništvo kao ključna kompetencija u visokom obrazovanju i povezivanje znanosti i gospodarstva – analiza usavršavanja u subjektima malog gospodarstva. U radnim skupinama sudjeluju eksperti iz svih zemalja zastupljenih Projektom,

5.1.6. provođenje Projekta dokvalifikacije i prekvalifikacije u obrtništvu, čiji je cilj brže zapošljavanje i samozapošljavanje, te usklađivanje kvalifikacijske strukture radno sposobnih osoba sa stvarnim potrebama malog gospodarstva u Republici Hrvatskoj,

5.1.7. rad međuresornog radnog tijela za praćenje potreba tržišta rada,

5.1.8. provođenje praćenja, analiza i predviđanja potreba tržišta rada za pojedinim zvanjima, te izrađivanje preporuka za obrazovnu upisnu politiku,

5.1.9. nastavak uspostave institucionalnog mehanizma razmjene podataka između institucija tržišta rada,

5.1.10. sajam poslova – s ciljem da se uspostaviti izravan kontakt između poslodavaca i potencijalnih radnika, poticanje na aktivnosti u traženju posla, uspostava partnerstva među dionicima na tržištu rada, informiranje o mogućnostima obrazovanja, stipendijama i važnosti cjeloživotnog učenja,

5.1.11. provedba ankete poslodavaca s ciljem prikupljanja informacija o potrebama za radnicima, nedostacima, te eventualnim viškovima radnika kao podloga za buduća predviđanja potreba tržišta rada.

Provedbena aktivnost 5.1.6. odnosni se na potporu male vrijednosti iz Odluke o potporama male vrijednosti, budući da je Ministarstvo navelo da niti jednom korisniku neće, u razdoblju tri fiskalne godine, biti dodijeljen iznos veći od 200.000,00 eura, u kunskoj protuvrijednosti.

Provedbena mjera 2. Unapređenje sustava organiziranog profesionalnog usmjeravanja mladih ljudi prilikom njihovog izbora obrazovanja i osiguravanje bolje informiranosti o potrebama tržišta rada. Ova mjera sadrži 13 provedbenih aktivnosti koje ne sadrže državnu potporu, a provode ih HZZ, Agencija za odgoj i obrazovanje, HOK, MZOŠ i drugi:

5.2.1. provođenje promidžbenih aktivnosti radi povećanja interesa učenika osnovnih škola za upis u obrazovanje za obrtnička zanimanja (akcije po županijama: »Želim biti majstor«, »Dojdi osmaš«, organizirani obilasci i razgovori s učenicima i roditeljima po osnovnim školama u suradnji sa svim dionicima, organizacija i održavanje seminara za nastavnike, razrednike i stručne suradnike osnovnih škola s ciljem upoznavanja uvjeta i mogućnošću upisa i slično),

5.2.2. razvoj profesionalnog usmjeravanja učenika u osnovnim školama,

5.2.3. razvoj profesionalnog usmjeravanja učenika u srednjim školama,

5.2.4. dodjeljivanje državnih stipendija redovitim studentima kao poticaj za upis na studije za deficitarna zanimanja na nacionalnoj i regionalnoj razini,

5.2.5. donošenje novih pravilnika u svezi postupka stipendiranja studenata koji se obrazuju za deficitarna zanimanja,

5.2.6. pružanje mladima informacije dobivene na temelju analize rezultata ankete poslodavaca, ankete o profesionalnim namjerama učenika završnih razreda osnovnih i srednjih škola i podataka iz drugih izvora,

5.2.7. povećanje dostupnosti usluga profesionalnog usmjeravanja (profesionalno informiranje i savjetovanje) kroz korištenje računalnog programa profesionalnog usmjeravanja »Moj izbor« – osiguranje nacionalne licence za program,

5.2.8. izrada unaprijeđene verzije računalnog programa profesionalnog usmjeravanja »Moj izbor«,

5.2.9. provođenje nacionalne ankete o profesionalnim namjerama učenika završnih razreda osnovnih i srednjih škola kao polazište za planiranje usluga profesionalnog usmjeravanja i element upisne politike,

5.2.10. provođenje projekta IPA »Novi pristupi HZZ-a u pružanju usluga klijentima«,

5.2.11. sudjelovanje u provedbi projekta »Usluge HZZ-a klijentima: unapređenje cjeloživotnog profesionalnog usmjeravanja i ICT podrška« (ugovor o pružanju usluga i ugovor o nabavi opreme),

5.2.12. provođenje promidžbenih aktivnosti za upis učenika osnovnih i srednjih škola u programe obrazovanja po principu spolne jednakosti – povećanje interesa učenica za upis u tradicionalno muška zanimanja,

5.2.13. provođenje profesionalnog savjetovanja učenika s teškoćama u razvoju.

Provedbena mjera 3. Integracija/uključenje potreba tržišta rada u obrazovnu politiku na svim razinama. Mjera sadrži šest provedbenih aktivnosti kojima upravljaju MZOŠ i ASOO:

5.3.1. rad na izradi i provedbi Hrvatskog kvalifikacijskog okvira,

5.3.2. promjena upisne politike na sveučilištima, veleučilištima i visokim školama

5.3.3. razvijanje novih strukovnih kurikuluma temeljenih i na potrebama tržišta rada, a na temelju metodologije za izradu standarda zanimanja, kvalifikacija i kurikuluma,

5.3.4. provedba projekta: »Regionalna mreža lokalnih obrazovnih ustanova« (ugovor o pružanju usluga i ugovor o dodjeli bespovratnih sredstava),

5.3.5. jačanje veze između tržišta rada i obrazovne ponude putem planiranja upisa koji odražavaju racionalnu mrežu programa temeljenu na analizama tržišta rada,

5.3.6. donošenje kvalitativnih i kvantitativnih indikatora za financiranje javnih sveučilišta.

Provedbena aktivnost 5.3.4. nema obilježje državne potpore, međutim, s obzirom da su korisnici sredstava obrazovne institucije, koje mogu pohađati zaposlenici, koje poduzetnik upućuje na obrazovanje i usavršavanje, ista bi mogla sadržavati elemetne državne potpore za usavršavanje odnosno potpore male vrijednosti.

Provedbena mjera 4. Povećavanje broja osoba sa završenim srednjoškolskim i visokoškolskim obrazovanjem. Mjera se sastoji od dvije provedbene aktivnosti koje s obzirom na njihov cilj ne predstavljaju državnu potporu, a za što su nadležni Ministarstvo, MZOŠ i ASOO:

5.4.1. stipendiranje učenika koji se školuju za obrtnička zanimanja,

5.4.2. provedba IPA projekta iz Operativnog programa razvoj ljudskih potencijala u okviru razvoja i provedbe Hrvatskoga kvalifikacijskog okvira.

Kod provedbene aktivnosti 5.4.2., koja nema obilježje državne potpore, može se utvrditi da je riječ o istovjetnom slučaju kao što je to naprijed navedeno kod provedbene aktivnosti 5.3.4.

Provedbena mjera 5. Poboljšanje kvalitete i dostupnosti strukovnog obrazovanja i istraživanje mogućeg poticaja s ciljem njegove bolje povezanosti s tržištem rada i osiguravanjem socijalne uključenosti i pravednosti. Mjera je razrađena kroz deset posebnih provedbenih aktivnosti koje ne sadrže elemente državne potpore, za koje su nadležni Ministarstvo, HZZ i ASOO:

5.5.1. jačanje ljudskih potencijala u sustavu strukovnog obrazovanja i osposobljavanja,

5.5.2. izrada i implementacija standarda zanimanja i strukovnih kvalifikacija definiranih ishodima učenja/kompetencijama, opsegom stečenih kvalifikacija – kreditnim bodovima te razinom Nacionalnog kvalifikacijskog okvira, te referentnom razinom Europskog kvalifikacijskog okvira,

5.5.3. poboljšanje osiguranja kvalitete sustava strukovnog obrazovanja i osposobljavanja kroz razvoj kriterija, elemenata i sustava samovrednovanja i vanjskog vrjednovanja strukovnog obrazovanja i osposobljavanja,

5.5.4. poticanje inovacije u strukovnom obrazovanju i osposobljavanju, te sposobnost strukovnih škola za projektne aktivnosti te uspješno apliciranje za korištenje bespovratnih sredstava kroz IPA fond te buduće Europske znanstvene fondove,

5.5.5. jačanje razvoja ljudskih potencijala u sustavu strukovnog obrazovanja i osposobljavanja,

5.5.6. jačanje kompetencija strukovnih nastavnika kroz stručna usavršavanja,

5.5.7. kontinuirano promoviranje sustava strukovnog obrazovanja s ciljem jačanja njegove privlačnosti (kroz promotivne aktivnosti, organizaciju školskih natjecanja i smotri i slično),

5.5.8. praćenje kvalitete obavljanja praktičnog dijela naukovanja u pravnim osobama koje imaju dozvolu (licencu) za provedbu na temelju jasno razrađenih kriterija i instrumentarija za praćenje,

5.5.9. stipendiranje učenika koji se školuju za obrtnička zanimanja, koja područna obrtnička komora i područna služba HZZ-a odrede kao deficitarne,

5.5.10. nastavak suradnje Ministarstva s Društvom za tehničku pomoć (GTZ) u vlasništvu Vlade Savezne Republike Njemačke u provedbi projekta »Razvoj strukovnog obrazovanja« usmjerenog na tržište rada u Republici Hrvatskoj. U okviru projekta razvijaju se nova zanimanja, npr. automehaničar, za kojima se na tržištu rada pojavila potreba.

Provedbena mjera 6. Osiguravanje odgovarajuće podrške i kreiranje poticaja poduzetnicima za ulaganje u kontinuirano obrazovanje svojih zaposlenika. Mjera sadrži jednu provedbenu aktivnost koja ne predstavlja državnu potporu, budući da nisu uključena financijska sredstva iz Državnog proračuna, već iz sredstava iz HUP-a, HOK i HGK:

5.6.1. promoviranje pozitivnih primjera poslodavaca koji ulažu u obrazovanje svojih radnika.

Provedbena mjera 7. Definiranje strategijske politike usmjerene na poboljšanje postojeće kombinacije sigurnosti i fleksibilnosti na tržištu rada Republike Hrvatske. Navedena provedbena mjera, za čiju je provedbu nadležno Ministarstvo, ne sadrži državnu potporu:

5.7.1 intenziviranje aktivnosti razmatranja promjene zakonodavnog okvira, kako bi se olakšala primjena strategije fleksigurnosti.

Cilj 6. Poboljšanje prilagodljivosti radnika i poduzetnika

Provedbena mjera 1. Definiranje strategije politike usmjerene na poboljšanje postojeće kombinacije sigurnosti i fleksibilnosti na tržištu rada Republike Hrvatske, uzimajući u obzir načela i putove koji su zadani za fleksigurnost. Mjera sadrži jednu provedbenu aktivnost koja ne predstavlja državnu potporu, za čiju je provedbu nadležno Ministarstvo:

6.1.1. intenziviranje aktivnosti oko postizanja nacionalnog konsenzusa radi definiranja efikasnih mjera politike i prilagodbe zakonodavnog okvira koji bi olakšao primjenu strategije fleksigurnosti.

Provedbena mjera 2. Implementacija posebnih poticaja i mjera s ciljem povećanja sudjelovanja odraslih u obrazovanju prema dvjema komponentama koncepta fleksigurnosti: sveobuhvatna strategija cjeloživotnog učenja i učinkovite politike aktivnog tržišta rada. Ova ideja razrađena je kroz tri provedbene aktivnosti, koje će provoditi HZZ, Ministarstvo, HOK i drugi:

6.2.1. informiranje poslovne zajednice (posebice malih i srednjih poduzetnika) o postojećim poreznim olakšicama za poslodavce koji ulažu u obrazovanje i usavršavanje svojih radnika,

6.2.2. sufinanciranje razlike neto plaće radnika prije i nakon skraćivanja radnog vremena,

6.2.3. sufinanciranje zapošljavanja zamjenskog radnika za radnika koji je na obrazovanju.

S obzirom da provedbena aktivnost 6.2.2., ne sadrži državnu potporu za zapošljavanje i usavršavanje, iako je usmjerena prema radniku u otežanom položaju na tržištu odnosno radniku kojem prijeti gubitak radnog mjesta, Agencija istu nije posebno razmatrala.

Provedbena aktivnost 6.2.3. sadrži državnu potporu za zapošljavanje iz članka 40. Odluke o skupnom izuzeću.

Cilj 7. Dobro upravljanje:

Provedbena mjera 1. Značajno uključenje socijalnih partnera u implementaciju JAP-a. Mjera se sastoji od četiri provedbene aktivnosti koje ne predstavljaju državnu potporu, za čiju su provedbu nadležni Ministarstvo i HZZ:

7.1.1. uključenje socijalnih partnera kao sudionika u izradi aktivnosti i kao nositelja pojedinih provedbenih aktivnosti, te također pri praćenju i izvještavanju o provedbi mjera/ aktivnosti iz Nacionalnog plana,

7.1.2. informiranje i izvještavanje lokalnih Gospodarsko socijalnih vijeća o implementaciji Nacionalnog plana i ostvarenim rezultatima,

7.1.3. provođenje vanjske/neovisne analize učinkovitosti mjera za poticanje zapošljavanja iz nadležnosti HZZ-a,

7.1.4. izvještavanje o provedenim aktivnostima i informacijama o planiranim aktivnostima na implementaciji JAP-a.

Provedbena mjera 2. Razvijanje strategije za dvostrani dijalog i socijalni dijalog na sektorskoj razini, čija je provedba razrađena kroz tri provedbene aktivnosti, međutim, niti jedna od te tri aktivnosti ne predstavljaju državnu potporu, a provodi ih MOBS, Ministarstvo i druge institucije:

7.2.1. provedba strukturnog dijaloga o zapošljavanju s organizacijama mladih i neorganiziranim mladima,

7.2.2. potpisivanje Sporazuma o osnivanju sektorskih vijeća te uspostavljanje njihovog rada,

7.2.3. utvrđivanje zajedničkih prioriteta rada, rada na njihovoj realizaciji, te prema potrebi, formiranje bipartitne ekspertne radne skupine,

7.2.4. utvrđivanje zajedničkih prioriteta rada za navedeno razdoblje, te rad na njihovoj realizaciji.

Provedbena mjera 3. Određenje jasnih kriterija za predstavnike socijalnih partnera u gospodarsko-socijalnim vijećima te za kolektivno pregovaranje. Za provođenje ove mjere predviđena su dvije provedbene aktivnosti koje ne sadrže elemente državnih potpora, čiji su nositelji Ministarstvo i HUP:

7.3.1. izrada Zakona o određivanju predstavnika sindikalnih i udruga poslodavaca više razine u tripartitnim tijelima na nacionalnoj razini,

7.3.2. izrada Zakona o reprezentativnosti sindikata (sindikalnih udruga).

Provedbena mjera 4. Pokretanje programa za jačanje kapaciteta organizacija socijalnih partnera. Razradba ove mjere omogućena je kroz sljedeću provedbenu aktivnost koja ne sadrži elemente državnih potpora, koju provodi Ministarstvo u suradnji s zainteresiranim partnerima:

7.4.1. osiguranje preduvjeta za provedbu projekta ''Promocija socijalnog dijaloga'', koji će se provoditi putem korištenja strukturnih fondova.

Cilj 8. Izgradnja administrativnih kapaciteta

Provedbena mjera 1. Stvaranje dostatnih administrativnih kapaciteta za razvoj politike, planiranje, implementaciju i nadzor u svim relevantnim javnim tijelima i agencijama na središnjoj, regionalnoj i lokalnoj razini. Osobito provedba planiranog povećanja broja zaposlenih u različitim institucijama tržišta rada, pravodobno, s ciljem osiguranja implementacije preporuka navedenih u JAP-u:

8.1.1. osiguranje administrativnih kapaciteta za redovito i točno opisno i statističko izvješćivanje o sadržaju, sudionicima i izdacima za mjere politike zapošljavanja i druge intervencije prema metodologiji EUROSTATA od strane HZZ-a i drugih provedbenih institucija,

8.1.2. uključivanje Republike Hrvatske u Europsku mrežu politika cjeloživotnog profesionalnog usmjeravanja (European lifelong guidance policy network) i provođenje aktivnosti iz programa rada mreže,

8.1.3. sudjelovanje u provedbi projekta »Centar tržišta rada HZZ-a« u sklopu I. Komponente IPA-e (ugovor o uslugama),

8.1.4. provođenje projekta IPA »Razvoj investicijskog plana HZZ-a«,

8.1.5. sudjelovanje u provedbi projekta »Priprema HZZ-a za EURAES«.

Provedbena mjera 2. Pokretanje politike obrazovanja i regrutiranja (pronalaženja osoblja) kako bi se osigurale odgovarajuće kvalifikacije zaposlenika u različitim institucijama tržišta rada. Navedena provedbena mjera ne sadrži elemente državne potpore, a provodi je Ministarstvo uprave:

8.2.1. organiziranje usavršavanja administrativnih kapaciteta u tijelima državne uprave.

Provedbena mjera 3. Osiguranje odgovarajuće radne snage za administraciju i upravljanje Instrumentom predpristupne pomoći – IPA. Četiri provedbene aktivnosti u sastavu ove mjere u nadležnosti su Ministarstva i HZZ, te drugih institucija:

8.3.1. osiguranje odgovarajućih administrativnih kapaciteta za upravljanje i provedbu Instrumenta predpristupne pomoći IPA,

8.3.2. osiguranje odgovarajućih administrativnih kapacitete za upravljanje i provedbu IV. komponente instrumenta predpristupne pomoći IPA – Razvoj ljudskih potencijala,

8.3.3. sudjelovanje u provedbi projekata usmjerenih na jačanje kapaciteta u tijelima Operativne strukture IV. Komponente IPA-e Operativnog programa »Razvoj ljudskih potencijala«,

8.3.4. jačanje kapaciteta korisničkih institucija IV Komponente IPA-e Operativnog programa Razvoj ljudskih potencijala.

Provedbena mjera 4. Osiguranje odgovarajuće komunikacije i koordinacije između sudionika na svim razinama, predviđene su kroz dvije provedbene aktivnosti, koje ne sadrže elemente državne potpore:

8.4.1. poticanje komunikacije između relevantnih dionika kroz održavanje redovnih sjednica Povjerenstva za praćenje provedbe Zajedničkog memoranduma o prioritetima politike zapošljavanja (JAP) i nacionalnih akcijskih planova zapošljavanja,

8.4.2. podizanje razine informiranosti i znanja djelatnika HZZ-a o postojećem pravnom okviru i praksi volontiranja u Republici Hrvatskoj,

a) organizacija edukacija za zaposlenike HZZ-a o postojećem pravnom okviru i praksi volontiranja u Republici Hrvatskoj,

b) uspostava info-točaka u uredima HZZ-a s ciljem promocije volontiranja kao dodatne kvalifikacije.

3.5. Intenziteti i opravdani troškovi

3.5.1. Državne potpore za zapošljavanje

Državne potpore za zapošljavanje, usklađene su s odredbama iz članka 40. Odluke o skupnim izuzećima. Intenzitet potpore za zapošljavanje radnika u nepovoljnom položaju ne prelazi 50 % opravdanih troškova kod malih i srednjih poduzetnika, odnosno 30 % kod velikog poslodavca. Intenzitet potpore, određen je prema iznosima mjesečne plaće radnicima, uzimajući u obzir najniže osnovice za uplatu propisanih doprinosa prema razini obrazovanja osobe koja je u nepovoljnom položaju na tržištu rada.

Pod opravdanim troškovima ubrajaju se troškovi plaće u razdoblju do najviše 12 mjeseci nakon zapošljavanje, a ako je razdoblje kraće, poduzetnika se obvezuje na povrat razlike isplaćene državne potpore ili mu se umanjuje isplata ako se računa mjesečno za broj mjeseci koje neće izvršiti obvezu dužine zapošljavanja radnika u nepovoljnom položaju.

(a) Za mlade nezaposlene osobe bez radnog staža ili iskustva do 29 godina, a koje su prijavljene u evidenciji nezaposlenih, iznos mjesečne subvencije određen je prema najnižoj osnovici za obračun doprinosa za obvezna osiguranja za 2011. koja iznosi 2.679,95 kuna (članak 3. Naredbe), vezane uz razinu obrazovanja. Intenzitet potpore određen je veličinom poduzetnika sukladno članku 3. Zakona o računovodstvu (»Narodne novine«, broj 109/07).

U konkretnom slučaju, za osobe bez zanimanja i pomoćnih zanimanja, ukupan godišnji iznos doprinosa za obvezatna osiguranja iznosi 32.154,40 kuna, dok je iznos mjesečne i godišnje potpore sljedeći:

Za malog poduzetnika 50 % ili 1.339,97 kuna mjesečno tj. godišnje iznosi 16.079,70 kuna, za srednjeg poduzetnika 40 % ili 1.071,98 kuna mjesečno tj. godišnje 12.863,76 kuna, te za velikog poduzetnika 30 % ili 803,98 kuna mjesečno tj. godišnje 9.647,82 kune.

U odnosu na osobe sa stečenom srednjom stručnom spremom, osnovica za obračun doprinosa za obvezna osiguranja iznosi 4.977,05 kuna, dok ukupni godišnji trošak iznosi 59.724,60 kuna. Iznos mjesečne i godišnje potpore je sljedeći:

Za malog poduzetnika 50 % ili 2.488,52 kune mjesečno tj. godišnje iznosi 29.862,30 kuna, za srednjeg poduzetnika 40 % ili 1.990,82 kune mjesečno tj. godišnje 23.899,84 kune, te za velikog poduzetnika 30 % ili 1.493,11 kuna mjesečno tj. godišnje 17.917,38 kuna.

U odnosu na osobe zanimanja sa stečenom visokom stručnom spremom, osnovica za obračun doprinosa za obvezna osiguranja, iznosi 7.657,00 kuna, godišnji trošak je 91.884,00 kuna, a iznos mjesečne i godišnje potpore je sljedeći:

Za malog poduzetnika 50 % ili 3,828,50 kuna mjesečno tj. godišnje iznosi 45.942,00 kuna, za srednjeg poduzetnika 40 % ili mjesečno 3.062,80 tj. 36.753,60 kuna godišnje, te za velikog poduzetnika 30 % ili 2.297,10 kuna mjesečno tj. godišnje 27.765,00 kuna. Ovisno o kategoriji osoba koje se teže zapošljavaju, poduzetnici će pravo na rečene iznose za zapošljavanje ostvarivati mjesečno i to u trajanju do najviše 12 mjeseci.

(b) U odnosu na sljedeće mjere koje se odnose na sufinanciranje zapošljavanja određenih ciljanih skupina, 2.2.2., 2.2.3, 2.2.4., 4.1.4., 4.1.5., 4.3.1. 4.3.3. i 6.2.3., opisane u točki 3.4. obrazloženja ovog rješenja, poduzetniku se subvencionira mjesečni trošak rada osobe na temelju osnovici za obračun doprinosa za obvezna osiguranja za 2011. koja iznosi 2.679,95 kuna, utvrđene u članku 3. Naredbe. Osnovica za izračun mjesečne odnosno godišnje subvencije vezana je uz razinu obrazovanja osobe, a intenzitet potpore uz veličinu poduzetnika sukladno članku 3. Zakona o računovodstvu (»Narodne novine«, broj 109/07).

U konkretnom slučaju, za osobe bez zanimanja i pomoćnih zanimanja, osnovica za izračun potpore je najniža osnovica za obračun doprinosa za obvezatna osiguranja, uvećana za doprinose na bruto plaću, u iznosu od 3.143,59 kuna, a godišnji trošak je 37.723,08 kuna, a mjesečna i godišnja potpora iznosi kako slijedi:

Za malog poduzetnika 50 % ili 1.571,80 kuna mjesečno tj. godišnje iznosi 18.852,00 kuna, za srednjeg poduzetnika 40 % ili mjesečno 1.257,36 kuna tj. 15.088,00 kuna godišnje, te za velikog poduzetnika 30 % ili 943,77 kuna mjesečno tj. godišnje 11.352,24 kune.

Za osobe zanimanja sa stečenom srednjom stručnom spremom, pomoćnih zanimanja, osnovica za izračun doprinosa za obvezatna osiguranja iz točke 1.1. članka 6. Naredbe, iznosi 4.977,05 kuna, uvećana za doprinose na bruto plaću iznosi 5.838.08 kuna, a godišnji trošak je 70.056,96 kuna. Mjesečna i godišnja potpora iznosi kako slijedi:

Za malog poduzetnika 50 % ili 2.919,04 kuna mjesečno tj. godišnje iznosi 35.028,48 kuna, za srednjeg poduzetnika 40 % ili mjesečno 2.335,23 kune tj. 28.022,76 kuna godišnje, te za velikog poduzetnika 30 % ili 1.751,42 kuna mjesečno tj. godišnje 21.017,04 kune.

U odnosu na osobe zanimanja sa stečenom visokom stručnom spremom, osnovica za izračun doprinosa za obvezatna osiguranja iz članka 6. Naredbe, iznosi 7.657,00 kuna, uvećan za doprinose na bruto plaću iznosi 9.002,78 kuna, a godišnji je trošak 108,033,36 kuna, a mjesečna i godišnja potpora iznosi kako slijedi:

Za malog poduzetnika 50 % ili 4.501,39 kuna mjesečno tj. godišnje iznosi 54.016,68 kuna, za srednjeg poduzetnika 40 % ili mjesečno 3.601,11 kune tj. 43.213,32 kune godišnje, te za velikog poduzetnika 30 % ili 2.700,83 kune mjesečno tj. godišnje 21.606,64 kune.

(c) Provedbena mjera 4.1.7., koja se odnosi na dugotrajno nezaposlene osobe, prijavljene u evidenciji nezaposlenih najmanje 12 mjeseci, ako su iznad 25 godina starosti, odnosno ako su prijavljene u evidenciji nezaposlenih najmanje 6 mjeseci, i imaju do 25 godina starosti, poduzetniku se isplaćuje 50 % godišnjeg troška plaće zaposlenika sukladno razini obrazovanja, pri čemu se koriste izračuni za iznos subvencije za zapošljavanje.

Nadalje, kod provedbene aktivnosti 4.3.8., poduzetniku koji zaposli osobe romske nacionalne manjine, subvencionira se trošak rada za takve zaposlenike, pri čemu je osnovica mjesečna neto plaća za razdoblje od 24 mjeseca. Prva tri mjeseca poduzetniku se nadoknađuje ukupan trošak rada, a narednih mjeseci doprinosi za plaću i iz plaće prema navedenoj osnovici. Iznos subvencije je niži u odnosu na druge skupine nezaposlenih prvenstveno zbog razne obrazovanja osoba romske nacionalne manjine kao i njihovog radnog učinka. Međutim, iako je Ministarstvo i HZZ navelo da nije riječ o državnoj potpori, jer su krajnji korisnici fizičke osobe, navedena aktivnost ima obilježje državne potpore za zapošljavanje iz članka 40. Odluke o skupnim izuzećima, što je također utvrđeno i u navedenom rješenju Agencije od 25. svibanja 2009.

Opravdani troškovi su troškovi plaća u razdoblju od najviše 12 mjeseci nakon zapošljavanja, a ova potpora može se dodijeliti poduzetnicima koji imaju povećano zapošljavanje unazad godine dana, sukladno članku 40. Odluke o skupnim izuzećima.

U slučaju da nema neto povećanja broja zaposlenih u usporedbi s prosjekom u posljednjih 12 mjeseci, razlika u ispražnjenim radnim mjestima treba biti rezultat dobrovoljnog prekida zaposlenja, nesposobnosti za rad, umirovljenja, dobrovoljnog skraćivanja radnog vremena ili zakonskog prekida zaposlenja zbog povrede radne obveze, a ne rezultat otpuštanja viška radnika.

d) U odnosu na aktivnost 4.3.3., državna potpora odnosi se na potpore za zapošljavanje osoba s invaliditetom, predviđene člankom 41. Odluke o skupnom izuzeću.

Intenzitet potpore za zapošljavanje osoba s invaliditetom ne smije iznositi više od 75 % opravdanih troškova, a opravdani troškovi su troškovi bruto plaće u razdoblju tijekom kojeg je osoba s invaliditetom zaposlena.

3.5.2. Intenziteti i opravdani troškovi za usavršavanje:

Vezano uz elemente državne potpore za usavršavanje, sadržane u provedbenim aktivnostima 2.3.4., 4.2.5. i 4.2.6., opisanim u točki 3.4. obrazloženja ovog rješenja, Nacionalnog plana obuhvaćeni su opravdani troškovi za usavršavanje predviđeni člankom 38. i 39. Odluke o skupnim izuzećima.

Sukladno točki 6. Nacionalnog plana navedeni su intenziteti i opravdani troškovi za državnu potporu za usavršavanje i to:

a) 25 % opravdanih troškova za posebno usavršavanje za velikog poduzetnika, odnosno 35 % troškova za posebno usavršavanje za male i srednje poduzetnike.

b) 60% opravdanih troškova za opće usavršavanje za velikog poduzetnika, odnosno 70 % troška za opće usavršavanje za male i srednje poduzetnike.

Navedeni intenziteti potpore mogu se uvećati za 10 postotnih poena ako se usavršavanje provodi za radnike s invaliditetom ili radnike u nepovoljnom položaju, odnosno za 10 postotnih poena.

Opravdani troškovi u svrhu usavršavanja navedeni se u točki 6. Nacionalnog plana: troškovi predavača, putni troškovi predavača i polaznika, uključujući i smještaj, drugi tekući troškovi kao što su materijali i potrošna roba izravno vezani uz projekt, amortizacija alata i opreme, u opsegu u kojem se isključivo koriste za projekt usavršavanja, te troškovi usmjeravanja i savjetovanja u vezi s projektom usavršavanja.

U slučaju provedbene aktivnosti 5.1.6., opisane u točki 3.4. obrazloženja ovog rješenja, koja također sadrži elemente državne potpore za usavršavanje, Ministarstvo je navelo kako se radi o potpori male vrijednosti zbog čega nisu predviđeni intenziteti i opravdani troškovi za ovu kategoriju državnih potpora.

3.6. Korisnici sredstava:

Nezaposlene osobe, te mali, srednji i veliki poduzetnici.

3.7. Instrument državne potpore

Instrument državne potpore je subvencija.

3.8. Izvori sredstava

Sredstva za provedbu Nacionalnog plana, u razdoblju od 2011. do 2012., predviđena su u Državnom proračunu Republike Hrvatske. Sredstva za 2011. iznose 262.899.082,18 kuna, dok projekcije za 2012. iznosi ukupno 296.075.988,82 kuna. Ukupan planirani iznos sredstava za provedbu Nacionalnog plana u razdoblju od 2011. i 2012. je 558.975.071,00 kunu.

Navedena sredstva predviđa su prema davateljima kako slijedi:

(a) Za Ministarstvo gospodarstva, rada i poduzetništva razdjel – 050, glava 05:

– za program 1558, aktivnost A822029 (obrazovanje u obrtništvu), račun 3863, u 2011. iznos od 2.159.000,00 kuna, dok projekcija za 2012. iznosi 2.159.000,00 kuna;

– za program 1568, aktivnost A822029, račun 3523, za 2011. iznos od 2.513.800,00 kuna, dok projekcija za 2012. iznosi 2.513.800,00 kuna; aktivnost A560095 (poticanje ciljnih skupina društva), u 2011. iznos od 4.000.000,00 kuna., a projekcija za 2012. iznosi 4.000.000 kuna.

Sveukupna sredstva za navedene aktivnosti u 2011. iznose 8.672.800,00 kuna, a u 2012. planiran je ukupan iznos od 8.672.800,00 kuna.

(b) Za Ministarstvo obitelji, branitelja i međugeneracijske solidarnosti – razdjel 046, glava 05:

– za program 1571, aktivnost A753009 (zapošljavanje hrvatskih branitelja), račun 3721, za 2011. iznos od 7.000.000,00 kuna, dok projekcija za 2012. iznosi 7.000.000,00 kuna; račun 3811, za 2011. iznos od 11.950.000,00 kuna, projekcija za 2012. iznosi 11.950.000,00 kuna; račun 3523, za 2011. iznos od 4.500.000,00 kuna, a projekcija za 2012. iznosi 4.000.000,00 kuna.

Sveukupna sredstva za navedene aktivnosti u 2011. iznose 23.450.000,00 kuna, dok projekcija za 2012. ukupno iznosi 22.950.000,00 kuna.

(c) Za Ministarstvo mora, prometa i infrastrukture – razdjel 065. glava 05:

– za program 1866, aktivnost A570356 (poticanje otočnog gospodarstva), račun 3522 i račun 3523, sveukupna sredstva za navedene aktivnosti za 2011. iznose 7.000.000,00 kuna, odnosno projekcija za 2012. iznosi ukupno 8.000.000,00 kuna.

(d) Za Hrvatski zavod za zapošljavanje – razdjel 05025:

– za program 1671, aktivnost A689023 (aktivna politika zapošljavanja), račun naknada građanima 3722, ukupno planirani iznos za 2011. je 116.357.900,00 kuna (za programe javnog rada i obrazovanje nezaposlenih), dok projekcija za 2012. iznosi 131.336.804,00 kuna (potpore za zapošljavanje i usavršavanje),

– za aktivnost A689023, račun 3522 – subvencija trgovačkim društvima izvan javnog sektora, planiran je ukupan iznos od 30.200.000,00 kuna za 2011., dok je na računu 3523- subvencija obrtnicima i poljoprivrednicima, za 2011. planiran ukupan iznos od 25.000.000,00 kuna. Ukupan iznos sredstava za navedenu aktivnost i račune u 2011. iznosi 55.200.000,00 kuna, dok projekcija za 2012. iznosi 55.200.000,00 kuna;

– za aktivnost A689027 (Akcijski plan za Rome), račun 3722 – naknade građanima, u za 2011. planiran je ukupan iznos od 6.000.000,00 kuna, a projekcija za 2012. iznosi 8.000.000,00 kuna;

Ukupno osigurana sredstva iz Projekta IPA 2010-2011., namijenjena za provedbu aktivnosti 3.4.12. (Provođenje projekata »Poboljšanje pristupa tržištu rada za ugrožene skupine«) iznose 2.000.000 eura (1.700.000 eura iz EU, što u kunskoj protuvrijednosti iznosi 12.614.000,00 kuna i 300.000 eura iz Republike Hrvatske (dalje: RH), što u kunskoj protuvrijednosti iznosi 2.226.000,00 kuna, po načelu RH – 85% sredstva EU i 15% sredstva RH);

– program 3301, aktivnost T813010, račun 3811, iznos od 151.479,00 eura za 2011., što u kunskoj protuvrijednosti iznosi 1.123.974,18 kuna (128.757,15 eura iz EU i 22.721,85 eura iz RH). U 2012. planirana su ukupna sredstva u iznosu od 1.48.521,00 eura, što u kunskoj protuvrijednosti iznosi 955.378,05 kuna (EU) i 168.596,13 kuna (RH).

Izračun iznosa kunske protuvrijednost iz iskazanih iznosa u eurima, izvršen je na temelju srednjeg tečaja Hrvatske narodne banke na dan 3. ožujka 2011. (1,00 euro = 7,42 kune).

Sveukupna sredstva za navedene aktivnosti u 2011. iznose ukupno 178.681.874,18 kuna, dok projekcija za 2012. iznosi 203.058.829,82 kuna.

(e) Fond za profesionalnu rehabilitaciju i zapošljavanje osoba s invaliditetom, razdjel 05030;

– program 1494: aktivnost A741006 (olakšice i poticaji pri zapošljavanju osoba s invaliditetom), račun 3721, planirani iznos za 2011. je 45.094.408,00 kuna, dok projekcija za 2012. iznosi 53.394.359,00 kuna.

S obzirom da se sva navedena sredstava ne smatraju državnom potporom, ukupno planirane državne potpore za zapošljavanje i usavršavanje, navedene u točki I. izreke ovog rješenja, čija je dodjela u nadležnosti HZZ-a, iznose 124.400.000,00 kuna.

3.9. Klauzula o kumulaciji:

Ukupan iznos primljenih sredstava za poticanje zapošljavanja i usavršavanja na temelju Nacionalnog plana i ostalih dodijeljenih državnih potpora na državnoj i lokalnoj razini za iste opravdane troškove, uključujući i potpore male vrijednosti, ne smije kod pojedinog korisnika prijeći iznos naveden u točki 3.5.1. i 3.5.2. obrazloženja ovog rješenja.

3.10. Trajanje programa:

Nacionalni plan primjenjivat će se od 3. veljače 2011. do 31. prosinca 2012.

4. ODLUKA VIJEĆA ZA ZAŠTITU TRŽIŠNOG NATJECANJA

4.1. Vijeće za zaštitu tržišnog natjecanja (dalje: Vijeće) razmatralo je Nacionalni plan na svojoj 68. sjednici, održanoj 24. ožujka 2011. Prilikom donošenja odluke, Vijeće je uzelo u obzir sve činjenice iz Nacionalnog plana i Obrasca prijave državne potpore.

Vijeće je najprije moralo odlučiti predstavljaju li provedbene aktivnosti predviđene u Nacionalnom planu, opisane u točki 3.4. obrazloženja ovog rješenja, državne potpore iz članka 3. stavka 1. i članka 4. ZDP-a.

Vijeće je utvrdilo da Nacionalni plan sadrži, između ostalog, elemente državne potpore za zapošljavanje i usavršavanje, te da ujedno predstavlja i program državne potpore iz članka 3. stavka 2. ZDP-a.

Budući da je glavni cilj Nacionalnog plana smanjenje stope nezaposlenosti, Vijeće je u konkretnom slučaju ocijenilo samo one provedbene aktivnosti koje sadržavaju elemente državnih potpora za zapošljavanje i usavršavanje.

Pojam državne potpore određen je člankom 3. stavkom 1. ZDP-a. Vijeće je utvrdilo da je u konkretnom slučaju riječ o državnim potporama jer se sredstvima predviđenim u navedenim provedbenim aktivnostima Nacionalnog plana, opisanim u točki 3.4. obrazloženja ovog rješenja, radi o financiranju poduzetnika iz državnog proračuna, odnosno o transferu državnih sredstava; utvrđeno je kako sredstva predstavljaju potporu koja korisnicima potpore donosi ekonomsku prednost na tržištu bez obzira na oblik državne potpore koju isti ne bi ostvarili kroz svoje redovno poslovanje; te kako dodjelom sredstava na način predviđen Nacionalnim planom postoji mogućnost narušavanja tržišnog natjecanja davanjem prednosti na tržištu korisniku državne potpore osobito u mjeri u kojoj to može utjecati na ispunjenje međunarodno preuzetih obveza Republike Hrvatske koje proizlaze iz Sporazuma o stabilizaciji i pridruživanju (»Narodne novine – Međunarodni ugovori«, broj 14/01, 14/02, 1/05 i 7/05; dalje: SSP).

Člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem prednosti na tržištu korisnika državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a. Izuzeća od opće zabrane propisana su člankom 4. stavkom 2. i 3. ZDP-a.

S obzirom da je Vijeće utvrdilo da je u konkretnom slučaju riječ o državnim potporama za zapošljavanje i usavršavanje, također je moralo utvrditi može li se na takve potpore primijeniti izuzeće iz članka 4. stavka 3. točke d) ZDP-a, odnosno je li riječ o potporama namijenjenim poticanju određenih gospodarskih djelatnosti ili određenih gospodarskih područja.

Da bi postojala mogućnost primjene izuzeća iz članka 4. stavka 3. točke d) ZDP-a, državne potpore za zapošljavanje i usavršavanje predviđene u Nacionalnom planu moraju biti usuglašene s odredbama Odluke o skupnim izuzećima koje se odnose na takve potpore.

Vijeće je utvrdilo da su državne potpore za zapošljavanje sadržane u provedbenim aktivnostima 2.2.2., 2.2.3., 2.2.4., 3.1.13., 3.1.14., 4.1.4., 4.1.5., 4.1.7., 4.3.1., 4.3.2., 4.3.3., 4.3.8. i 6.2.3. opisane u točki 3.4. obrazloženja ovog rješenja, te da se dodjeljuju za zapošljavanje radnika u nepovoljnom položaju i za zapošljavanje osoba s invaliditetom.

U slučaju provedbenih aktivnosti 2.2.2., 2.2.3., 2.2.4. riječ je o zapošljavanju osoba starije dobi i osoba iznad 50 godina života, dok se kod provedbenih aktivnosti 3.1.13., 3.1.14. potiče zapošljavanje mladih osoba, a da se putem provedbenih aktivnosti 4.1.4. 4.1.5., 4.1.7., 4.3.1., 4.3.2, potiče zapošljavanje osoba koje nisu zaposlene duže od šest mjeseci.

U posebnoj provedbenoj aktivnosti 4.3.3., planira se subvencionirati zapošljavanje osoba s invaliditetom i zaposlenih osoba s invaliditetom u otkaznom roku. Provedbenom aktivnosti 4.3.8. potiče se zapošljavanje pripadnika etničke manjine, u ovom slučaju Roma, dok je provedbena aktivnost 6.2.3. namijenjena za zapošljavanje zamjenskog radnika umjesto radnika koji se nalazi na obrazovanju.

Vijeće smatra da poticanje zapošljavanja predstavlja jedan od osnovnih ciljeva ekonomske i socijalne politike Republike Hrvatske. U ovom trenutku postotak nezaposlenosti u Republici Hrvatskoj predstavlja značajan problem, dok Nacionalni plan stvara osnovu za poticanje zapošljavanja kod poduzetnika, prvenstveno radnika koji se nalaze u nepovoljnom položaju i osoba s invaliditetom. Kategorije osoba za koje se smatra da se nalaze u nepovoljnom položaju i na koje je moguće primijeniti pravila o dodjeli državnih potpora za zapošljavanje su:

– osobe koje nisu bile zaposlene s redovnom plaćom u proteklih šest mjeseci,

– osobe koje nisu stekle više srednje obrazovanje ili višu srednju stručnu spremu,

– osobe koje su starije od 50 godina,

– osobe koje žive kao samci s jednom ili više uzdržavanih osoba,

– osobe koje rade u sektoru ili struci u kojoj je neravnoteža između spolova barem 25 posto viša od prosječne neravnoteže između spolova u svim gospodarskim sektorima u toj državi članici, a pripadaju tom premalo zastupljenom spolu,

– osobe koje pripadaju etničkoj manjini, a kojoj je potreban razvoj njezinog lingvističkog profila, stručnog usavršavanja ili radnog iskustva kako bi poboljšale izglede za pristup stalnom zaposlenju.

Osobe koje se nalaze u izrazito nepovoljnom položaju su osobe koje su nezaposlene barem 24 mjeseca. Osim osoba koje se nalaze u nepovoljnom ili izrazito nepovoljnom položaju na tržištu rada, državne potpore za zapošljavanje primjenjuju se i na osobe s invaliditetom. Osobe s invaliditetom su osobe:

– kojima je priznat invaliditet prema nacionalnom pravu ili

– kojima je priznato ograničenje koje je rezultat fizičkog, duševnog ili psihološkog oštećenja.

Nadalje, Vijeće je utvrdilo da su Nacionalnim planom obuhvaćene sljedeće kategorije osoba koja se teže zapošljavaju i koje se smatraju osobama s invaliditetom, a koje su obuhvaćene i Odlukom o skupnim izuzećima: osobe starije od pedeset godina, osobe koje nisu zaposlene s redovnom plaćom u prethodnih šest mjeseci, pripadnici etničke manjine i osobe s invaliditetom.

Analizom intenziteta državne potpore i opravdanih troškova za zapošljavanje utvrđeno je da su isti sukladni članku 40. Odluke o skupnim izuzećima, u kojem je predviđeno da intenzitet potpore ne smije prijeći 50 posto opravdanih troškova što predstavlja trošak plaća u razdoblju od najviše 12 mjeseci nakon zapošljavanja.

Naime, opravdani trošak predstavlja iznos godišnje bruto plaće utvrđen na temelju Naredbe. U slučaju provedbene aktivnosti 3.1.13., za nezaposlene mlade osobe bez radnog staža ili iskustva do 29 godina života, a koje su k tome bez zanimanja ili samo pomoćnih zanimanja, godišnje iznosi 32.156,40 kuna, za koji bi Ministarstvo, s obzirom na najveći intenzitet od 50 posto opravdanih troškova za malog poduzetnika, moglo dodijeliti najviše 16.079,70 kuna godišnje po pojedinom novootvorenom radnom mjestu.

Godišnja bruto plaća, odnosno iznos opravdanog troška kod osoba strukovnih zanimanja i srednje stručne spreme godišnje iznosi 59.724,60 kuna, a najviši iznos državne potpore za jednu godinu iznosi 29.862,30 kuna po pojedinom novootvorenom radnom mjestu.

U slučaju osoba više i visoke stručne spreme iznos opravdanog troška iznosi 91.884,00 kuna, te stoga davatelj državne potpore, za ovu kategoriju zaposlenika, može godišnje dodijeliti po pojedinom novootvorenom radnom mjestu najviše 45.942,00 kune.

Navedeni izračuni vrijede u slučaju zapošljavanja za male poslodavce za koje je predviđen najviši intenzitet od 50 posto. U slučaju srednjih i velikih poslodavaca, davatelj državne potpore je dužan pridržavati se navedenih intenziteta koji za srednje poduzetnike iznosi 40 posto, a za velike 30 posto opravdanih troškova. Prilikom isplate moraju se poštivati utvrđeni iznosi, koje je moguće isplaćivati jednokratno ili u više mjesečnih obroka.

Iznosi subvencioniranja zapošljavanja u bitnom su drugačiji u slučaju provedbenih aktivnosti 2.2.2., 2.2.3., 2.2.4., 4.1.4., 4.1.5., 4.3.3. i 6.2.3. od subvencioniranja provedbene aktivnosti 3.1.13., kod kojih je iznos mjesečnih subvencija, određen prema najnižoj osnovici za obračun doprinosa za obvezna osiguranja za 2011., uvećan za doprinose na bruto plaću.

Na temelju takvog izračuna kod osoba bez zanimanja godišnji iznos bruto plaća iznosi 37.723,08 kuna, za koju bi HZZ, s obzirom na najveći intenzitet od 50 posto opravdanih troškova za malog poduzetnika, moglo dodijeliti najviše 18.852,00 kuna godišnje po pojedinom novootvorenom radnom mjestu. Godišnja bruto plaća kod osoba strukovnih zanimanja i srednje stručne spreme iznosi 70.056,96 kuna, a najviši iznos moguće dodijeljene potpore za jednu godinu iznosi 35.028.00 kuna.

U slučaju više i visoke stručne spreme iznos opravdanog troška iznosi 108.033,36 kuna, te HZZ za ovu kategoriju zaposlenika može dodijeliti godišnje najviše 54.016,98 kuna. I u slučaju ovih provedbenih aktivnosti, HZZ mora voditi računa da se kod srednjih i velikih poduzetnika propisuju niži intenziteti čime se na godišnjoj osnovi takvim poslodavcima mogu isplatiti manji iznosi od gore navedenih.

U odnosu na provedbenu mjeru 4.1.7., koja se odnosi na dugotrajno nezaposlene osobe, prijavljene u evidenciji najmanje 12 mjeseci, ako imaju iznad 25 godina starosti, odnosno koji su prijavljeni u evidenciji najmanje 6 mjeseci, ako su do 25 godina starosti, poduzetniku se isplaćuje 50 % godišnjeg troška plaće zaposlenika sukladno razini obrazovanja, pri čemu se koriste izračuni za iznos subvencije za zapošljavanje.

Državna potpora za usavršavanje predviđena je u provedenim aktivnostima 2.3.4., 4.2.5. i 4.2.6., opisanim u točki 3.4. obrazloženja rješenja. Davatelj sredstava za navedene provedbene aktivnosti je HZZ.

Vijeće je utvrdilo da je HZZ, u slučaju provedbenih aktivnosti 2.3.4., 4.2.5. i 4.2.6., uzelo u obzir intenzitete iz članka 38. i 39. Odluke o skupnim izuzećima prema kojem se za opće usavršavanje može dodijeliti do 60 posto opravdanih troškova, a za posebno usavršavanje do 25 posto opravdanih troškova, te iste povećati za 10 posto u slučaju malih i srednjih poduzetnika.

Stoga je, analizom intenziteta državne potpore i opravdanih troškova za opće i posebno usavršavanje utvrđenih Nacionalnim provedbenim planom, utvrđeno kako su isti sukladni članku 38. i 39. Odluke o skupnim izuzećima.

U provedenom postupku utvrđeno je da provedbene aktivnosti, 1.2.4., 3.1.15., 3.2.6., 4.4.5., 4.4.11. i 5.1.6. opisane u točki 3.4. obrazloženja ovog rješenja, sadrže potpore iz Odluke o potporama male vrijednosti, stoga ih Agencija nije posebno razmatrala.

Kako je u postupku utvrđeno da se na provedbene aktivnosti 4.3.21. do 4.4.26. Agencija očitovala dopisom od 25. srpnja 2007., upućenom MOBMS, navedene aktivnosti nisu razmatrane u sklopu ovog predmeta. Isto je utvrđeno u odnosu na provedbene aktivnosti 3.1.4. i 4.4.2. na koje se Agencija očitovala Ministarstvu dopisom od 29. svibnja 2007. odnosno dopisom MMPI-u od 15. lipnja 2007.

Nadalje, Vijeće je utvrdilo da su provedbene aktivnosti, koje ne predstavljaju državnu potporu za zapošljavanje i usavršavanje, sadržane u sljedećim Ciljevima, opisanim prethodno u točki 3.4. obrazloženja rješenja: Cilju 1., Cilju 2. (osim provedbenih aktivnosti 2.2.2. 2.2.3., 2.2.4. i 2.3.4.), Cilju 3. (osim u provedbenim aktivnostima 3.1.13., 3.1.14.), Cilju 4. (osim provedbenih aktivnosti 4.1.4. i 4.1.5., 4.1.7. i 4.2.5., 4.2.6., 4.3.1. 4.3.2., 4.3.3., 4.3.8.) Cilju 5., Cilju 6. (osim 6.2.3.). Cilju 7. i Cilju 8.

Konačno, s obzirom na činjenicu da je u postupku primijenjena Odluka o skupnim izuzećima, HZZ i drugi davatelji državnih potpora, dužni su u sklopu Nacionalnog plana istaknuti činjenicu da je u slučaju pojedinačnih prekoračenja gornjih granica iznosa, navedenih u članku 6. Odluke o skupnim izuzećima, svaku takvu potporu potrebno prijaviti Agenciji radi ocjene.

Prema navedenom članku, gornja granica za usavršavanje iznosi 2.000.000,00 eura preračunato po srednjem tečaju Hrvatske narodne banke, za pojedini projekt usavršavanja, odnosno 5.000.000,00 eura, po srednjem tečaju Hrvatske narodne banke, za potpore za zapošljavanje radnika u nepovoljnom položaju po pojedinom poduzetniku za razdoblje od jedne godine, te 10.000.000,00 eura preračunatom po srednjem tečaju Hrvatske narodne banke za zapošljavanje radnika s invaliditetom po pojedinom poduzetniku za razdoblje od jedne godine.

Također, Ministarstvo i drugi davatelji državnih potpora iz Nacionalnog plana, ne mogu dodjeljivati državne potpore predviđene Nacionalnim planom u slučaju poduzetnika u financijskim teškoćama, kako je to predviđeno točkom 15. Odluke o skupnim izuzećima. Konkretno, navedenom točkom propisano je da se potpore dodijeljene poduzetnicima u teškoćama trebaju procjenjivati prema Odluci o državnim potporama za sanaciju i restrukturiranje, kako bi se izbjeglo zaobilaženje posebnih pravila za ovakve poduzetnike.

4.2. Budući da je u konkretnom slučaju riječ o zahtjevu za naknadnim odobrenjem dodijeljene državne potpore, jer je prijedlog Nacionalnog plana već usvojen Odlukom Vlade Republike Hrvatske od 3. veljače 2011. i bez prethodnog odobrenja Agencije u smislu članka 13. ZDP-a, Vijeće je moralo utvrditi postoje li posebno opravdani razlozi za naknadno odobrenje državne potpore na temelju članka 14. stavka 2. ZDP-a.

Naime, državne potpore dodijeljene bez odobrena Agencije, smatraju se nezakonitim sukladno članku 14. stavku 1. ZDP-a, za koje je Agencija ovlaštena naložiti povrat uvećan za iznos zatezne zakonske kamate.

Međutim, članak 14. stavak 2. ZDP-a, daje mogućnost Agenciji, da u posebnom opravdanom slučaju, ako utvrdi da je predmetna državna potpora sukladna propisima o državnim potporama, donese naknadno odobrenje državne potpore. U provedbenom postupku utvrđeno je da su državne potpore za zapošljavanje i usavršavanje sukladne propisima koji obrađuju navedeno područje i koji su sadržani u Odluci o skupnim izuzećima.

Također, s obzirom da je Ministarstvo, kao nositelj Nacionalnog plana, zbog žurnosti provedbe naprijed opisanih mjera i aktivnosti, uvjetovanih teškom gospodarskom situacijom i velikim brojem nezaposlenih osoba u Republici Hrvatskoj, bez odgode moralo proslijediti prijedlog Nacionalnog plana Vladi Republike Hrvatske i bez odobrenja Agencije, Vijeće je utvrdilo da se radi o posebno opravdanom slučaju iz članka 14. stavka 2. ZDP-a.

Slijedom navedenog, odlučeno je kao u točki I. izreke ovog rješenja.

Na temelju članka 18. ZDP-a, Agencija rješenja iz članka 14. stavka 2. ZDP-a, objavljuje u »Narodnim novinama«. Stoga je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2011-02/001

Urbroj: 526-03-2011-43-004

Zagreb, 24. ožujka 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 42/2011-999